Cavan Zeynallı

Cavan Zeynallı () — Azərbaycan müğənnisi, cazmen, Azərbaycan Respublikasının Xalq artisti (2019).

 Həyatı 
Cavan Zeynallı 29 sentyabr 1945-ci ildə Bakıda dünyaya gəlmişdir. Anası Şəfiqə xanım Məcidova opera müğənnisi idi, dahi Üzeyir Hacıbəylinin kollektivində işləmişdi. Əvvəlcə 7 illik musiqi məktəbini, 1967-ci ildə A. Zeynallı adına musiqi texnikumu bitirmişdir. Həmin ildə Azərbaycan Dövlət Konservatoriyasının vokal fakültəsinə qəbul olunmuşdur. 1972-ci ildə konservatoriyanı bitirdikdən sonra Azərbaycan Dövlət Mahnı Teatrında solist işləmişdir. 1976-cı ildə Azərbaycan Dövlət Filarmoniyasının solist-vokalçı kimi fəaliyyət göstərmişdir. 1979–2001-ci illərdə "Qaya" Dövlət ansamblının solisti olmuşdur. "Qaya" ansamblı ilə birgə bir çox xarici ölkələrdə qastrolda olmuş, Azərbaycan estrada sənətinin nümunələrini ləyaqətlə təmsil etmişdir. Musiqiçi özünəməxsus səs tembri, ifa tərzi, aurası ilə böyük pərəstişkar kütləsi qazanmışdır,

Bakıda, Moskvada, Latviyada, Almaniyada, Polşada keçirilən Beynəlxalq caz festivallarının iştirakçısı olmuşdur. Bakı Caz Mərkəzində üç solo konserti ilə çıxış etmişdir.

Cavan Zeynallı 2 dəfə ailə həyatı qurub. İlk dəfə Moskvada evlənən sənətkarın 1981-ci il təvəllüdlü Nataşa adlı bir qızı vardır. Musiqiçi ikinci dəfə 1996-cı ildə Röya xanımla ailə həyatı qurub.

 Mükafatları 
 "Azərbaycan Respublikasının əməkdar incəsənət xadimi" fəxri adı — 16 sentyabr 2006
 Azərbaycan Respublikası Prezidentinin fərdi təqaüdü — 21 dekabr 2015
 "Azərbaycan Respublikasının xalq artisti" fəxri adı — 24 may 2019

 Filmoqrafiya 
 Benefis (veriliş, 2007)
 Çətirimiz buludlardır (film, 1976)
 Dantenin yubileyi (film, 1978)
 Əlvida, cənub şəhəri (film, 2006)
 İstintaq (film, 1979)
 Kədərimiz... Vüqarımız...
 Koma 0,1 saniyədə (film, 2007)
 Qonşu qonşu olsa... (film, 1989)
 Oqtay Ağayev. Ötən günlər (film, 2004)
 Park (film, 1983)
 Sizi, kiçik toy məclisinə dəvət edirik. (film, 1979)
 Tam məxfi (film, 2004)
 Yanmış körpülər (film, 2007)
 Yollar görüşəndə... (film, 1979)

 İstinadlar 

Kateqoriya:Azərbaycan aktyorları
Kateqoriya:Azərbaycan müğənniləri
Kateqoriya:Azərbaycan cazmenləri
Kateqoriya:"Humay" mükafatı laureatları
Kateqoriya:Azərbaycan Respublikası Prezidentinin fərdi təqaüdçüləri
Kateqoriya:XXI əsr Azərbaycan aktyorları